راجا رام اول

راجا رام راجے بھونسلے (24 فروری 1670ء – 3 مارچ 1700ء بمقام سنھ گڑ) مرہٹہ سلطنت کے بانی، چھترپتی شیواجی کے بیٹے اور سمبھاجی کے سوتیلے بھائی تھے۔ سنہ 1689ء میں مغل شہنشاہ اورنگ زیب عالمگیر کے ہاتھوں اپنے بھائی کی وفات کے بعد راجا رام مرہٹہ سلطنت کے تیسرے چھترپتی بنے۔ ان کا عہد حکومت بہت مختصر رہا اور اس عرصے میں وہ مغلوں کے ساتھ ہی مصروف پیکار رہے۔

ابتدائی زندگی اور خاندان 
راجا رام 24 فروری 1670ء کو پیدا ہوئے، وہ اپنے بھائی سمبھاجی سے تیرہ برس چھوٹے تھے۔ اپنے والد شیواجی کی وفات کے بعد سنہ 1680ء میں مرہٹہ سلطنت کے تخت پر بیٹھے۔ تاہم سمبھاجی نے مرہٹہ جرنیلوں کو اپنے ساتھ ملا کر تخت کا دعویٰ کیا۔ راجا رام اور ان کی والدہ قید کر دیے گئے اور ان کے مشیروں کو برخاست کر دیا گیا۔ راجا رام سنہ 1689ء تک سمبھاجی کے قید میں رہے، بعد ازاں مغلوں نے سمبھاجی کو گرفتار کرکے قتل کر دیا اور ان کے خاندان کو قید کرکے لے گئے۔ چنانچہ پھر راجا رام مرہٹہ سلطنت کے جانشین اور اس کے چھترپتی بنے۔

راجا رام نے تین دفعہ شادی کی۔ پہلی شادی دس برس کی عمر میں جانکی بائی سے ہوئی جو شیواجی کے سپہ سالار پرتاپ راؤ گوجر کی پانچ سالہ بیٹی تھی۔ دوسری بیوی تارا بائی تھیں جو پرتاپ راؤ کے جانشین سپہ سالار ہمبی راؤ موہتے کی بیٹی تھیں۔ تیسری شادی راجس بائی سے ہوئی جو کاگل کے بااثر گھاٹگے خاندان سے تھی۔ راجا رام کے تین بیٹے تھے۔ راجا کرن جو ایک باندی سے تھے، شیواجی دوم تارا بائی سے اور سمبھاجی دوم راجس بائی سے ۔

وفات 
راجا رام پھیپھڑوں کے کسی مرض میں مبتلا ہوئے اور پونہ سے قریب واقع سنھ گڑ میں 1700ء کو وفات پائی۔ ان کی بیواؤں میں سے امبیکا بائی نے اپنے شوہر کی وفات پر ستی کیا۔ ان کی دوسری بیگم تارا بائی نے اپنے فرزند شیواجی دوم کو تخت پر بٹھایا اور خود نائب السلطنت بنیں۔ تاہم اورنگ زیب عالمگیر کی وفات کے بعد ان کے جانشینوں نے شاہو مہاراج کو آزاد کر دیا تو تخت کے حصول کے لیے تارا بائی اور شاہو میں ٹھن گئی۔ بالآخر شاہو مہاراج فتحمند رہے اور تخت پر متمکن ہوئے۔

حوالہ جات 

1670ء کی پیدائشیں
1700ء کی وفیات
سترہویں صدی کے ہندوستانی بادشاہ
مرہٹہ سلطنت کی شخصیات
مہاراشٹر کی شخصیات
ہندو فرماں روا
کامنز زمرہ جس کا ربط ویکی ڈیٹا پر ہے
تاریخ ہند کے نامکمل مضامین
Short description is different from Wikidata